KYK: 9 vas nadat koedoe lewend geslag is | Netwerk24
KYK: 9 vas nadat koedoe lewend geslag is
Deur Cara-Lee Dorfling 16 Mei 2019 09:52
WAARSKUWING: Hierdie berig bevat beeldmateriaal wat sensitiewe lesers kan ontstel.
Nege mense gaan aangekla word in verband met 'n voorval waarin 'n groep mense 'n koedoebul met pype slaan en lewend afslag.
In 'n video van die voorval in die Oos-Kaap word gesien hoe minstens vier mans 'n koedoebul wat op die grond lê met pype slaan en met 'n mes steek terwyl drie honde aan die spartelende dier se agterpote byt.
Die voorval het oënskynlik vroeg in Maart langs 'n plaas by Newtown, net buite Fort Beaufort, gebeur.
Ncedo Lisani, woordvoerder van die provinsiale departement van ekonomiese ontwikkeling, omgewingsake en toerisme, sê die polisie en die departement het Dinsdag tien verdagtes in hegtenis geneem weens die onwettige jag van koedoes.
Na wat verneem word sal een van die tien verdagtes as staatsgetuie optree.
Kapt. Khaya Tonjeni, polisiewoordvoerder, sê agt mans en een vrou sal weens onwettige jag in die landdroshof in Fort Beaufort verskyn.
Die polisie is glo op soek na nog drie mense wat by die voorval betrek word.
Volgens 'n betroubare bron het die verdagtes die betrokke koedoe met jaghonde op 'n nabygeleë plaas gejag.
Die koedoe is gejaag totdat hy langs die grensdraad van die plaas platgetrek is, waarna die mans en honde op hom toegesak het. Die koedoe is oopsny terwyl hy nog geleef het.
André Baartman van die Nasionale Dierebeskermingsvereniging (NDBV) se wildeenheid, het die inhegtenisnemings verwelkom.
Hy het die beeldmateriaal van die koedoe beskryf as van die ergste aanvalle wat hy nog gesien het.
"In ons werk sien ons daagliks baie wrede sake, maar ek moet sê dié koedoe-video is een van die mees barbaarse en ontstellende video's wat ek al gesien het."
Hy sê die DBV is gekant teen enige vorm van dieremishandeling en hulle sal opstaan teen mishandeling, ongeag van hoe groot of klein die saak is.
"Ons verstaan die verdagtes sal kragtens die Wet op Natuurbewaring aangekla word, maar ons sal graag wil sien dat hulle ook kragtens die Dierebeskermingswet aangekla word," sê Baartman.
Die departement het volgens Baartman gesê daar word oorweeg om die Dierebeskermingswet as sekondêre aanklag by te voeg. Die finale besluit berus egter by die nasionale vervolgingsgesag.